CELEX: 32019D1594
Language: ro
Date: 2019-09-24 00:00:00
Title: Decizia de punere în aplicare (UE) 2019/1594 a Consiliului din 24 septembrie 2019 de modificare a Deciziei de punere în aplicare 2013/805/UE de autorizare a introducerii de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată

27.9.2019   
               
               
                  RO
               
               
                  Jurnalul Oficial al Uniunii Europene
               
               
                  L 248/71
               
            
         DECIZIA DE PUNERE ÎN APLICARE (UE) 2019/1594 A CONSILIULUI
         din 24 septembrie 2019
         de modificare a Deciziei de punere în aplicare 2013/805/UE de autorizare a introducerii de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     Articolul 168 din Directiva 2006/112/CE stabilește dreptul persoanelor impozabile de a deduce taxa pe valoarea adăugată (TVA) percepută pentru livrările de bunuri și prestările de servicii pe care le primesc în scopul operațiunilor lor impozabile. În temeiul articolului 26 alineatul (1) litera (a) din respectiva directivă, utilizarea activelor comerciale pentru scopurile private ale persoanelor impozabile sau ale personalului acestora sau, mai general, în alte scopuri decât cele ale activității lor profesionale, trebuie tratată ca prestare de servicii.
                  
               
                     (2)
                  
                  
                     Prin Decizia de punere în aplicare 2013/805/UE a Consiliului (2), Polonia a fost autorizată, până la 31 decembrie 2016, să limiteze la 50 % dreptul de a deduce TVA pentru cumpărarea, achiziția intracomunitară, importul, închirierea sau leasingul anumitor vehicule rutiere și pentru cheltuielile legate de aceste vehicule, în cazul în care vehiculele respective nu sunt utilizate exclusiv în scopuri profesionale, precum și să scutească persoanele impozabile de obligația de a trata utilizarea în scopuri neprofesionale a acestor vehicule ca prestare de servicii în conformitate cu articolul 26 alineatul (1) litera (a) din Directiva 2006/112/CE (denumite în continuare „măsurile de derogare”).
                  
               
                     (3)
                  
                  
                     Prin Decizia de punere în aplicare (UE) 2016/1837 a Consiliului (3), aplicarea măsurilor de derogare a fost prelungită până la 31 decembrie 2019.
                  
               
                     (4)
                  
                  
                     Printr-o scrisoare înregistrată la Comisie la 14 ianuarie 2019, Polonia a solicitat autorizarea de a continua aplicarea măsurilor de derogare pentru o perioadă suplimentară până la 31 decembrie 2022.
                  
               
                     (5)
                  
                  
                     În conformitate cu articolul 395 alineatul (2) al doilea paragraf din Directiva 2006/112/CE, printr-o scrisoare din 15 aprilie 2019, Comisia a informat celelalte state membre cu privire la cererea depusă de Polonia. Printr-o scrisoare din 16 aprilie 2019, Comisia a informat Polonia că dispune de toate informațiile necesare pentru a analiza cererea.
                  
               
                     (6)
                  
                  
                     Cererea Poloniei a fost însoțită de un raport privind aplicare a Deciziei de punere în aplicare 2013/805/UE, care include o reexaminare a limitării procentului care se aplică dreptului de deducere a TVA. Pe baza informațiilor disponibile în prezent, Polonia consideră că o rată de 50 % este în continuare justificată. De asemenea, Polonia consideră că derogarea de la cerința prevăzută la articolul 26 alineatul (1) litera (a) din Directiva 2006/112/CE este încă necesară pentru a evita dubla impunere. Respectivele măsuri de derogare sunt justificate de necesitatea simplificării procedurii de colectare a TVA și a împiedicării evaziunii fiscale cauzate de o evidență incorectă și de declarații fiscale false.
                  
               
                     (7)
                  
                  
                     Prelungirea măsurilor de derogare ar trebui să se limiteze la durata necesară pentru evaluarea eficacității respectivelor măsuri și a adecvării limitării procentului. Prin urmare, Polonia ar trebui să fie autorizată să aplice în continuare măsurile de derogare până la 31 decembrie 2022.
                  
               
                     (8)
                  
                  
                     Ar trebui stabilit un termen pentru solicitarea autorizării oricărei prelungiri suplimentare a măsurilor de derogare după 2022. De asemenea, Polonia ar trebui să prezinte, împreună cu orice astfel de solicitare, un raport care să includă o reexaminare a limitării procentului aplicat dreptului de deducere a TVA.
                  
               
                     (9)
                  
                  
                     Prelungirea aplicării măsurilor de derogare va avea doar un efect neglijabil asupra cuantumului total al taxei colectate în etapa de consum final și nu va avea un impact negativ asupra resurselor proprii ale Uniunii provenite din TVA.
                  
               
                     (10)
                  
                  
                     Prin urmare, Decizia de punere în aplicare 2013/805/UE ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Articolul 3 din Decizia de punere în aplicare 2013/805/UE se înlocuiește cu următorul text:
            
               
                  „Articolul 3
                  Prezenta decizie expiră la 31 decembrie 2022.
                  Orice cerere de autorizare a prelungirii măsurilor de derogare autorizate de prezenta decizie se transmite Comisiei până la 1 aprilie 2022. O astfel de cerere trebuie însoțită de un raport care să includă o reexaminare a limitării procentului aplicat dreptului de deducere a TVA în baza prezentei decizii.”
               
            
         
         
            Articolul 2
            Prezenta decizie intră în vigoare la data notificării.
         
         
            Articolul 3
            Prezenta decizie se adresează Republicii Polone.
         
         
            Adoptată la Bruxelles, 24 septembrie 2019.
            
               
                  Pentru Consiliu
               
               
                  Președintele
               
               K. KULMUNI
            
         
         
            (1)  JO L 347, 11.12.2006, p. 1.
         
            (2)  Decizia de punere în aplicare 2013/805/UE a Consiliului din 17 decembrie 2013 de autorizare a introducerii de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 353, 28.12.2013, p. 51).
         
            (3)  Decizia de punere în aplicare (UE) 2016/1837 a Consiliului din 11 octombrie 2016 de autorizare a continuării aplicării de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 280, 18.10.2016, p. 28).